|  |  |
| --- | --- |
|  | **КЛИНИЧКИ ЦЕНТАР ВОЈВОДИНЕ**Аутономна покрајина Војводина, Република СрбијаХајдук Вељкова 1, 21000 Нови Сад, т: +381 21 484 3 484 е-адреса: uprava@kcv.rs[www.kcv.rs](http://www.kcv.rs) |

Број: 112-19-О/3-15

Дана: 31.05.2019. године

**ПРЕДМЕТ: ДОДАТНО ПОЈАШЊЕЊЕ КОНКУРСНЕ ДОКУМЕНТАЦИЈЕ**

**БРОЈ 112-19-О -** **Набавка медицинске опреме I за потребе клиника КЦ Војводине**

**ПИТАЊЕ ПОТЕНЦИЈАЛНОГ ПОНУЂАЧА:**

„Поштовани,

Детаљном анализом достављене нам конкурсне документације Јавна набавка број ЈН 274-18-О предмет набавке: НАБАВКА медицинске опреме I за потребе клиника Клиничког центра Војводине, установили смо да су нам потребне додатне информације и појашњења па Вас, у складу са чланом 63. став 2. Закона о јавним набавкама, благовремено, у предвиђеном року, молимо да нам одговорите на следећа питања:

ПАРТИЈА БР. 12 Питање бр. 1:

У Вашем појашњењу заведеном под бројем 112-19-О/3-8, дана 24.05.2019. године на постављено питање:

„Обзиром да је кориснику потребна пролазна машина за прање и сушење хируршких инструмената, дефинисање ове карактеристике представља сужавање могућности за подношење квалитетних понуда произвођача који имају другачије техничко-технолошко решење за отварање и затварање врата, а за корисника то нема никаквог утицаја на рад, тако да предлажемо да се ова карактеристика брише или преименује, тако да гласи:

„1.4 Врата су клизна, аутоматска, са вертикалним отварањем."

Желимо да нагласимо да врата електромотором покретана имају низ предности у односу на врата са пнеуматским померањем."

дали сте следећи одговор:

„Наручилац остаје при свом захтеву да врата буду клизна са пнеуматском активацијом и вертикалним отварањем, а све из разлога сигурности, јер се врата са пнеуматским отварањем у случају нестанка електричне струје могу лако отворити, пнеуматски или ручно."

Молимо Вас да још једном размотрите ову карактеристику и дозволите учешће што већем броју понуђача, да бисте добили најквалитетнију понуду.

У Вашем одговору сте навели да је разлог потребе за клизним пнеуматским вратима сигурност, „јер се врата са пнеуматским отварањем у случају нестанка електричне струје могу лако отворити, пнеуматски или ручно". Оваквим одговором се показује недостатак елементарног знања о функционисању процедура у случају нестанка енергије. У случају нестанка електричне енергије, ни код машина са пнеуматским отварањем врата ни код машина са електромоторним отварањем врата није дозвољено насилно отварање врата, због безбедности оператера. У хитним случајевима, где је потребно отворити врата пре краја циклуса, и машина са електромоторним отварањем врата има ту могућност.

У Републици Србији 80% машина за процесуирање инструмената, које су тренутно у употреби, поседује електромотором покретана врата. Немењањем ове карактеристике и објашњењем које није засновано на истини, грубо се крши Закон о јавним набавкама. Карактеристика као што је ова, ни на који начин не утиче на функционалност уређаја нити на квалитет репроцесуирања инструмената, стога се може закључити да је њена сврха искључиво ограничење конкуренције. Комплетне минималне захтеване карактеристике на тржишту Републике Србије може да испуни само један понуђач.

Питање бр. 2.

У минималним техничким карактеристикама, у позицији 1.16 стоји „Систем поседује три пумпе са линијама за детерџенте, са могућношћу 2 додатне пумпе".

Молимо Вас да дозволите учешће на тендеру и понуђачима који у својој понуди имају машине са мањим бројем пумпи. Сваки произвођач има на свој начин решен систем прања, тако да инсистирањем на одређеном броју пумпи, што нема важности за понуђено добро, указује на елиминацију конкуренције и фаворизовање само једног произвођача.

У случају да остајете при Вашем захтеву за наведеним бројем пумпи, молимо Вас да нам као потенцијалним понуђачима дефинишете и средства која би ове пумпе требало да дистрибуирају.

Питање бр. 3

У минималним техничким карактеристикама, у позицији 1.2 стоји „Трајање циклуса (фазе циклуса - предпрања, ензимског прања и испирања, главног прања, испирања, термалне дезинфекције и сушења, коришћењем неконцентрованог детерџента) максимално до 30".

Молимо Вас да одобрите учешће потенцијалним понуђачима који поседују машине чији циклус траје 35 минута. Продужавањем трајања циклуса за само 5 минута бисте отворили могућност да се јаве понуђачи чија добра испуњавају стандард 15883, без обзира што сте дати стандард избацили из захтева, из само Вама знаних разлога. У Европској унији, којој наша земља тежи да се прикључи, овај стандард је обавезан за овакву врсту добра."

**ОДГОВОРИ НАРУЧИОЦА:**

1. Наручилац остаје при својим захтевима из конкурсне документације, односно захтева да врата буду клизна са пнематском активацијом и вертикалним отварањем.

2. Наручилац је већ у додатном појашњењу бр. 9, које је дана 24.05.2019. године објављено на Порталу јавних набавки и на интернет страници наручиоца, рекао да остаје при својим захтевима из конкурсне документације у погледу броја захтеваних пумпи.

Наручилац понавља да захтева да понуђени систем поседује три пумпе са линијама за детрџенте са могућношћу додавања још две пумпе, а све у циљу постизања бољег квалитета рада. Наручилац, у складу са својим објективним потребама, захтева да понуђено добро поседује и трећу пумпу, јер иста омогућава наручиоцу да користи лубрикант ради бољег одржавања и дуготрајности инструмената, а могућност надградње са још две пумпе омогућава наручиоцу да у будућности ако буде потребе може надоградити систем ради укључивања више различитих врста детерџената за различите циклусе (алкални, ензимски, неутрални).

Наручиоцу није јасан захтев понуђача у погледу дефинисања средстава која ова пумпа треба да дистрибуира. Наручилац није у могућности да их дефинише, јер ће у будућности користити средства која су у складу са спецификацијом произвођача.

3. Наручилац остаје при својим захтевима из конкурсне документације, односно захтева да трајање циклуса (фазе циклуса - предпрања, ензимског прања и испирања, главног прања, испирања, термалне дезинфекције и сушења, коришћењем неконцентрованог детерџента) буде максимално до 30 мин.

Због малог броја хириршких пакета које наручилац поседује, и великог броја различитих операција које свакодневно изводе хирурзи запослени код наручиоца, наручиоцу је од изузетне важности да циклус траје што краће. Интерес наручиоца је да смањи време циклуса, како би у сваком моменту има спреман нови пакет инструмената, који је неопходан за извођење различитих процедура.

Наручилац још једном напомиње да је у свему поступио у складу са чланом 70. Закона о јавним набавкама и да су техничке спецификације описане на начин који је објективан и који одговара стварним потребама наручиоца. Наручилац је кроз техничке спецификације исказао своје минималне захтеве, које добро које је предмет јавне набавке мора да задовољи у погледу техничких карактеристика. Дакле, наручилац је предметна добра дефинисао исључиво полазећи од својих потреба и опредељених финансијских средстава. Наручилац напомиње да није дужан да техничке спецификације дефинише тако да може да их испуни свако заинтересовано лице. Околности да неко од понуђача не може да понуди добра овако захтеваних техничких карактеристика, не значи да и други понуђачи не могу да понуде управо такво добро.

С поштовањем,

*Комисија за јавну набавку 112-19-О*